ਦ ਲੌਰਡ ਔਫ਼ ਦ ਰਿੰਗਜ਼ (ਫ਼ਿਲਮ ਲੜੀ)
ਦ ਲੌਰਡ ਔਫ਼ ਦ ਰਿੰਗਜ਼ ਇੱਕ ਫ਼ਿਲਮ ਲੜੀ ਹੈ ਜਿਹੜੀ ਕਿ ਤਿੰਨ ਉੱਚ ਕਲਪਨਾ ਅਧਾਰਿਤ ਜਾਂਬਾਜ਼ੀ ਵਾਲੀਆਂ ਫ਼ਿਲਮਾਂ ਦੀ ਬਣੀ ਹੈ। ਇਸ ਫ਼ਿਲਮ ਲੜੀ ਦਾ ਨਿਰਦੇਸ਼ਨ ਪੀਟਰ ਜੈਕਸਨ ਦੁਆਰਾ ਕੀਤਾ ਗਿਆ ਹੈ। ਇਹ ਫ਼ਿਲਮਾਂ ਜੇ.ਆਰ.ਆਰ. ਟੌਲਕੀਨ ਦੇ ਨਾਵਲ ਦ ਲਾਰਡ ਆਫ਼ ਦ ਰਿੰਗਸ ਤੇ ਅਧਾਰਿਤ ਹਨ। ਇਹਨਾਂ ਤਿੰਨ ਫ਼ਿਲਮਾਂ ਦੇ ਨਾਮ ਕ੍ਰਮਵਾਰ ਦ ਫ਼ੈਲੋਸ਼ਿਪ ਔਫ਼ ਦ ਰਿੰਗ (2001), ਦ ਟੂ ਟਾਵਰਜ਼ (2002) ਅਤੇ ਦ ਰਿਟਰਨ ਔਫ਼ ਦ ਕਿੰਗ (2003) ਹਨ। ਇਹਨਾਂ ਫ਼ਿਲਮਾਂ ਨੂੰ ਨਿਊਜ਼ੀਲੈਂਡ-ਅਮਰੀਕੀ ਕੰਪਨੀਆਂਵਿੰਗਨਟ ਫ਼ਿਲਮਜ਼ ਅਤੇ ਦ ਸੌਲ ਜ਼ਾਏਂਟਜ਼ ਕੰਪਨੀ ਨੇ ਬਣਾਇਆ ਅਤੇ ਇਹਨਾਂ ਦੀ ਵੰਡ ਨਿਊ ਲਾਈਨ ਸਿਨੇਮਾ ਦੁਆਰਾ ਕੀਤੀ ਗਈ ਹੈ। ਇਹਨਾਂ ਫ਼ਿਲਮਾਂ ਦਾ ਪ੍ਰਾਜੈਕਟ ਅੱਜ ਤੱਕ ਦਾ ਸਭ ਤੋਂ ਵੱਡਾ ਅਤੇ ਚਾਹਵਾਨ ਪ੍ਰਾਜੈਕਟ ਮੰਨਿਆ ਜਾਂਦਾ ਹੈ ਜਿਸਦਾ ਕੁੱਲ ਬਜਟ 281 ਮਿਲੀਅਨ ਡਾਲਰ ਦੇ ਕਰੀਬ ਹੈ। ਇਸ ਸਾਰੇ ਪ੍ਰਾਜੈਕਟ ਨੂੰ ਪੂਰਾ ਕਰਨ ਵਿੱਚ 8 ਸਾਲ ਲੱਗ ਗਏ ਸਨ ਅਤੇ ਇਹਨਾਂ ਤਿੰਨਾਂ ਫ਼ਿਲਮਾਂ ਦੀ ਸ਼ੂਟਿੰਗ ਇਕੱਠੀ ਅਤੇ ਕੁੱਲ ਮਿਲਾ ਕੇ ਨਿਊਜ਼ੀਲੈਂਡ ਵਿੱਚ ਹੋਈ ਹੈ, ਜਿਹੜਾ ਜੈਕਸਨ ਦਾ ਆਪਣਾ ਦੇਸ਼ ਹੈ। ਇਹਨਾਂ ਫ਼ਿਲਮਾਂ ਦੀ ਕਹਾਣੀ ਇੱਕ ਕਾਲਪਨਿਕ ਮੱਧ-ਧਰਤੀ ਉੱਪਰ ਬਣਾਈ ਗਈ ਹੈ। ਇਹਨਾਂ ਫ਼ਿਲਮਾਂ ਵਿੱਚ ਇੱਕ ਹੌਬਿਟ ਫ਼ਰੋਡੋ ਬੈਗਿੰਨਜ਼ (ਏਲੀਜਾ ਵੁੱਡ) ਅਤੇ ਉਸਦੇ ਫ਼ੈਲੋਸ਼ਿਪ ਦੇ ਸਾਥੀ ਇੱਕ ਰਿੰਗ (ਮੁੰਦਰੀ) ਨੂੰ ਖ਼ਤਮ ਕਰਨ ਦੀ ਮੁਹਿੰਮ ਉੱਪਰ ਨਿਕਲਦੇ ਹਨ ਜਿਸ ਨਾਲ ਉਸ ਰਿੰਗ ਨੂੰ ਅਸਲ ਮਾਲਿਕ, ਇੱਕ ਖ਼ਤਰਨਾਕ ਅਤੇ ਦੁਸ਼ਟ ਰਾਜਾ ਸੌਰੋਨ ਹਮੇਸ਼ਾ ਲਈ ਮਾਰਿਆ ਜਾਵੇ। ਕਈ ਪੜਾਵਾਂ ਦੇ ਫ਼ਰੋਡੋ ਅਤੇ ਉਸਦੇ ਸਾਥੀਆਂ ਨੂੰ ਵੱਖ-ਵੱਖ ਕਾਰਨਾਂ ਕਰਕੇ ਅਲੱਗ ਹੋਣਾ ਪੈਂਦਾ ਹੈ ਪਰ ਫ਼ਰੋਡੋ ਦਾ ਦੋਸਤ ਜਿਸਦਾ ਨਾਮ ਹੌਬਿਟ ਸੈਮ ਹੈ, (ਸੀਨ ਆਸਟਿਨ) ਅਤੇ ਇੱਕ ਚਾਲਾਕ ਗੌਲਮ (ਐਂਡੀ ਸੇਰਕਿਸ) ਹਮੇਸ਼ਾ ਉਸਦੇ ਨਾਲ ਰਹਿੰਦੇ ਹਨ। ਇਸੇ ਸਮੇਂ ਦੌਰਾਨ ਐਰਾਗੌਨ (ਵਿੱਗੋ ਮੌਰਟੈਨਸੇਨ), ਜਿਹੜਾ ਕਿ ਗੌਂਡੋਰ ਦੇ ਰਾਜ ਦਾ ਉੱਤਰਾਅਧਿਕਾਰੀ ਹੈ, ਅਤੇ ਉਸ ਤੋਂ ਇਲਾਵਾ ਲੈਗੋਲਸ, ਗਿਮਲੀ, ਮੈਰੀ, ਪਿੱਪਿਨ ਅਤੇ ਜਾਦੂਗਰ ਗੈਂਡਾਲਫ਼ (ਇਆਨ ਮਕਕੈਲਨ) ਇੱਕੱਠੇ ਹੋ ਕੇ ਮੱਧ-ਧਰਤੀ ਦੇ ਆਜ਼ਾਦ ਰਾਜਾਂ ਨੂੰ ਦੁਸ਼ਟ ਰਾਜੇ ਸੌਰੋਨ ਦੇ ਖ਼ਿਲਾਫ਼ ਜੰਗਾਂ ਲਈ ਲਾਮਬੰਦ ਕਰਨ ਦੀ ਕੋਸ਼ਿਸ਼ ਕਰਦੇ ਹਨ। ਇਸ ਫ਼ਿਲਮ ਲੜੀ ਨੂੰ ਅੰਤਰਰਾਸ਼ਟਰੀ ਪੱਧਰ ਤੇ ਬਹੁਤ ਤਾਰੀਫ਼ ਮਿਲੀ ਅਤੇ ਆਰਥਿਕ ਪੱਧਰ ਤੇ ਵੀ ਇਸਨੇ ਬੇਜੋੜ ਕਮਾਈ ਕੀਤੀ ਹੈ। ਇਹ ਫ਼ਿਲਮ ਲੜੀ ਹੁਣ ਤੱਕ ਦੀਆਂ ਦੁਨੀਆ ਦੀਆਂ ਸਭ ਤੋਂ ਵੱਧ ਪੈਸਾ ਕਮਾਉਣ ਵਾਲੀਆਂ ਫ਼ਿਲਮਾਂ ਵਿੱਚੋ ਇੱਕ ਹੈ। ਇਹਨਾਂ ਫ਼ਿਲਮਾਂ ਨੂੰ ਆਸਕਰ ਵਿੱਚ ਬਹੁਤ ਸਾਰੇ ਇਨਾਮ ਮਿਲੇ ਅਤੇ ਕੁੱਲ 30 ਨਾਮਜ਼ਦਗੀਆਂ ਵਿੱਚੋਂ 17 ਅਵਾਰਡ ਇਹਨਾਂ ਫ਼ਿਲਮਾਂ ਮਿਲੇ ਹਨ। ਇਸ ਫ਼ਿਲਮ ਲੜੀ ਦੀ ਆਖ਼ਰੀ ਫ਼ਿਲਮ ਦ ਰਿਟਰਨ ਔਫ਼ ਦ ਕਿੰਗ ਨੂੰ 11 ਆਸਕਰ ਅਵਾਰਡ ਮਿਲੇ ਸਨ ਜਿਸ ਵਿੱਚ ਸਭ ਤੋਂ ਵਧੀਆਂ ਫ਼ਿਲਮ ਦਾ ਅਵਾਰਡ ਵੀ ਸ਼ਾਮਿਲ ਹੈ ਅਤੇ ਜਿਹੜੀ ਬੈਨ-ਹਰ ਅਤੇ ਟਾਈਟੈਨਿਕ ਦੇ ਨਾਲ ਸਭ ਤੋਂ ਜ਼ਿਆਦਾ ਔਸਕਰ ਅਵਾਰਡ ਜਿੱਤਣ ਵਾਲੀ ਫ਼ਿਲਮ ਸੀ। ਇਸ ਫ਼ਿਲਮ ਦੇ ਵਿੱਚ ਪੇਸ਼ ਕੀਤੇ ਖ਼ਾਸ ਪ੍ਰਭਾਵਾਂ ਅਤੇ ਬਹੁਤ ਸ਼ਾਨਦਾਰ ਕਲਪਨਾ ਸ਼ਕਤੀ ਕਰਕੇ ਇਸਦੀ ਬਹੁਤ ਵੱਡੇ ਪੱਧਰ ਤੇ ਸ਼ਲਾਘਾ ਹੋਈ।